Επίσημο αίτημα Σνόουντεν για προσωρινό άσυλο στη Ρωσία
οι ΗΠΑ "τον έχουν εγκλωβίσει" στη Μόσχα, δηλώνει ο Βλαντιμίρ Πούτιν
Ο ρώσος δικηγόρος, Ανατόλι Κουτσέρενα, ανέφερε ότι ο πρώην συμβασιούχος της Εθνικής Υπηρεσίας Ασφάλειας των ΗΠΑ, Έντουαρντ Σνόουντεν, κατέθεσε αίτημα για χορήγηση προσωρινού ασύλου στη Ρωσία. Ο κ. Κουτσέρενα τόνισε ότι ο 30χρονος Σνόουντεν κατέθεσε το αίτημα για χορήγηση ασύλου στην ρωσική Ομοσπονδιακή Υπηρεσία Μετανάστευσης την Τρίτη, παρά το γεγονός ότι ακόμα επιθυμεί να μεταβεί στην Λατινική Αμερική. Ο Έντουαρντ Σνόουντεν που βρίσκεται για τέταρτη εβδομάδα στην αίθουσα μετεπιβιβάσεων του αεροδρομίου της Μόσχας, προσπαθεί να αποφύγει την εμφάνιση του ενώπιον αμερικανικού δικαστηρίου με την κατηγορία της κατασκοπείας μετά την διαρροή πληροφοριών για αμερικανικά προγράμματα παρακολούθησης. Τρεις χώρες της Λατινικής Αμερικής, η Βενεζουέλα, η Βολιβία και η Νικαράγουα του έχουν προσφέρει άσυλο, αλλά ο Σνόουντεν έχει εγκλωβιστεί στη Μόσχα μετά την ακύρωση του διαβατηρίου του από τις αμερικανικές αρχές. Ο ρώσος Πρόεδρος, Βλαντιμίρ Πούτιν, ανέφερε ότι δεν γνωρίζει πως θα εξελιχθεί η υπόθεση του αμερικανού φυγά. Όπως είπε, η Ουάσιγκτον «έχει τρομοκρατήσει τις άλλες χώρες» να μην τον δεχτούν καθώς επιδιώκει την έκδοση του στις ΗΠΑ. Ο κ. Πούτιν είπε επίσης ότι η υπόθεση Σνόουντεν βρίσκεται σε αδιέξοδο αυτή την στιγμή, αλλά ο ίδιος ελπίζει πως ο αμερικανός πρώην υπάλληλος της Εθνικής Υπηρεσίας Ασφάλειας θα φύγει από την Ρωσία μόλις βρει την κατάλληλη ευκαιρία. Αναλυτικά ολόκληρη η δήλωση του Βλαντιμίρ Πούτιν μετά από ερώτηση για το τι πιστεύει ότι θα γίνει με τον Έντουαρντ Σνόουντεν έχει ως εξής: «Πώς να ξέρω τι θα γίνει; Πρόκειται για τη ζωή του και το μέλλον του. Έφτασε στην Ρωσία χωρίς πρόσκληση. Δεν τον καλέσαμε. Δεν σκόπευε να μείνει εδώ, άλλος ήταν ο προορισμός του. Ανταπόκριση έκανε στη Μόσχα, αλλά ενώ ήταν καθοδόν έγινε γνωστό ότι έρχεται και οι αμερικανοί εταίροι μας ουσιαστικά μπλόκαραν την μετακίνηση του. Τρομοκράτησαν άλλες χώρες. Κανένας δεν τον (Σνόουντεν) θέλει και έτσι τον εγκλώβισαν στο δικό μας έδαφος. Αρχικά του είπαμε ότι μπορεί να μείνει εάν το θέλει, αλλά θα πρέπει να σταματήσει τις πολιτικές του δραστηριότητες. Έχουμε μια συγκεκριμένη σχέση με τις ΗΠΑ και δεν θέλουμε οι δραστηριότητες του να βλάψουν τη σχέση αυτή. Είπε όχι. Είπε ότι θέλει να συνεχίσει αυτό που κάνει, θέλει να παλέψει για τα ανθρώπινα δικαιώματα, πιστεύει ότι οι ΗΠΑ παραβιάζουν συγκεκριμένα άρθρα της διεθνούς νομοθεσίας και παρεμβαίνουν στην προσωπική ζωή των πολιτών και θέλει να παλέψει ενάντια σε αυτό. Εμείς του είπαμε: κάντο αλλά χωρίς εμάς. Έχουμε άλλα προβλήματα ν’ αντιμετωπίσουμε. Είναι εγκλωβισμένος τώρα, αλλά όταν θα έχει την δυνατότητα να μεταβεί κάπου άλλου, θα το κάνει. Ξέρει την διαδικασία για χορήγηση πολιτικού ασύλου και δεδομένης της πρόσφατης δήλωσης του, αλλάζει την στάση του, ωστόσο η κατάσταση δεν είναι εντελώς ξεκάθαρη ακόμα».